Germanca Alica Schmidt, considerată cea mai sexy atletă din lume, și-a îndeplinit visul și s-a calificat la Jocurile Olimpice de la Paris, care vor avea loc în această vară.
Cunoscută atât pentru performanțele sportive, cât mai ales datorită notorietății de pe rețelele de socializare, Alica Schmidt trăiește cele mai frumoase momente ale carierei. Germanca în vârstă de 25 de ani își va reprezenta țara la Jocurile Olimpice de la Paris în proba de ștafetă mixtă de 4×400 m. Calificarea a fost obținută la recenta ediție de Ștafeta Mondială de Atletism, găzduită de Bahamas.
Alergătoarea și-a împărtășit bucuria într-o postare pe Instagram în care apare alături de coechipierii Manuel Sanders, Johanna Martin și Emil Agyekum. „Ce noapte! Din paradis, la Paris”, a scris aceasta.
De asemenea, după ce și-a îndeplinit visul, blondina le-a dat rapid vestea și celor două milioane de urmăritori de pe contul de TikTok, postând pe platforma video faptul că „sezonul olimpic a început oficial”. Așa cum era de așteptat, rubrica de comentarii a fost „inundată” cu mesaje de felicitare.
„Mult noroc, te voi susține”, a postat un utilizator TikTok. „Îți doresc mult succes, Alica”, a scris un altul, în timp ce altcineva i-a transmis „Baftă la Paris!”.
Anul trecut, atleta a făcut câteva dezvăluiri uluitoare despre dificultățile financiare cu care se confruntă sportivii Germaniei. Chiar dacă atleții pot părea adesea vedete lipsite de griji, Alica susține că realitatea financiară este mai puțin spectaculoasă. Ea a explicat faptul că, în ciuda performanțelor excepționale, veniturile colegilor de breaslă pot fi fluctuante și nesigure, ba chiar că le este greu să aibă un trai decent. „În principiu, trebuie să spun că nu este ușor pentru majoritatea sportivilor germani să trăiască din sport. Dacă suntem în lotul național, primim 700 de euro de la Sporthilfe”, a declarat aceasta.
Din fericire, acesta nu este și cazul ei. Datorită succesului din social media, Alica a obținut numeroase contracte de promovare și parteneriate care i-au adus câștiguri semnificative, permițându-i să se concentreze în întregime pe atletism.
Aceasta nu va fi totuși prima participare a germancei la o ediție a Jocurilor Olimpice. Alica a călătorit la Tokyo pentru Jocurile de vară din 2021, dar nu a concurat.
Jocurile Olimpice din 2024 vor fi găzduite de Paris și se vor desfășura în perioada 26 iulie – 11 august.